CELEX: 62018TN0714
Language: el
Date: 2018-12-04 00:00:00
Title: Υπόθεση T-714/18: Προσφυγή της 4ης Δεκεμβρίου 2018 — Adraces κατά Επιτροπής

11.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 54/25
            
         
      Προσφυγή της 4ης Δεκεμβρίου 2018 — Adraces κατά Επιτροπής
      (Υπόθεση T-714/18)
      (2019/C 54/38)
      Γλώσσα διαδικασίας: η πορτογαλική
      
         Διάδικοι
      
      
         Προσφεύγουσα: Associação para o Desenvolvimento da Raia Centro Sul — Adraces (Vila Velha de Ródão, Πορτογαλία) (εκπρόσωποι: G. Anastácio, D. Pirra Xarepe, J. Whyte και M. Barros Silva, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Να κηρύξει την ακυρότητα της Αποφάσεως της Επιτροπής ARES (2018) 4940694, της 26ης Σεπτεμβρίου 2018, η οποία έλυσε τη συμφωνία-πλαίσιο εταιρικής σχέσης αριθ. COM/LIS/ED/2018-2020_1, και να υποχρεώσει την Επιτροπή να αποκαταστήσει την προτέρα κατάσταση της προσφεύγουσας.
               
            
                  —
               
               
                  Να καταδικάσει την Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλει παραβίαση της αρχής της ασφάλειας δικαίου, καθόσον η Επιτροπή κατήγγειλε μονομερώς δημόσια σύμβαση χωρίς να επικαλεστεί οποιαδήποτε αιτία ή λόγο που να δικαιολογεί την καταγγελία.
               
            
                  2.
               
               
                  Με τον δεύτερο λόγο προβάλλει παραβίαση της αρχής της καλής πίστης, καθόσον η Επιτροπή, εισάγοντας στην εν λόγω σύμβαση-πλαίσιο γενική ρήτρα καταγγελίας σύμφωνα με την οποία μπορεί να καταγγείλει τη Σύμβαση αυτή αυθαιρέτως, χωρίς να επικαλεστεί αιτία ή δικαιολογητικό λόγο προς τούτο, υπέπεσε σε κατάχρηση εξουσίας και αγνόησε την ισορροπία συμφερόντων στην οποία στηρίζεται κάθε σύμβαση, είτε δημόσια είτε ιδιωτική.
               
            
                  3.
               
               
                  Με τον τρίτο λόγο προβάλλει παραβίαση της αρχής του σεβασμού των δικαιωμάτων και εννόμων συμφερόντων των ιδιωτών, η οποία δεσμεύει τη Διοίκηση σε θέματα δημοσίων συμβάσεων, καθόσον η Επιτροπή κατήγγειλε μονομερώς, αυθαιρέτως και αδικαιολογήτως την εν λόγω σύμβαση, πράγμα που απαγορεύεται από την αρχή pacta sunt servanda.
               
            
                  4.
               
               
                  Με τον τέταρτο λόγο προβάλλει παράβαση του καθήκοντος χρηστής διοικήσεως, καθόσον η Επιτροπή κατήγγειλε την εν λόγω σύμβαση στηριζόμενη αποκλειστικά σε ένα δημοσιογραφικό άρθρο, χωρίς να προβεί σε αρκούντως εμπεριστατωμένη εκτίμηση της συγκεκριμένης περίπτωσης, συμπεριφορά που συνιστά περίπτωση προδήλως κακής διοικήσεως.
               
            
                  5.
               
               
                  Με τον πέμπτο λόγο προβάλλει παραβίαση της αρχής της αναλογικότητας, καθόσον η Επιτροπή κατήγγειλε αβάσιμα και αδικαιολόγητα την εν λόγω σύμβαση κατόπιν της καταδίκης ενός εργαζομένου της προσφεύγουσας για εγκλήματα πλαστογραφίας και απάτης, τα οποία δεν είχαν καμία σχέση με τη δραστηριότητα της προσφεύγουσας ούτε με τις αρμοδιότητες και τη δικαιοδοσία της Επιτροπής.